**Semjon Olegovitš Tšistjakov** (ven. Семён Олегович Чистяков; s. 7. elokuuta 2001 Jekaterinburg, Venäjä) on venäläinen jääkiekkopuolustaja, joka edustaa KHL-seura Avangard Omskia.

Ura
---

### Seuraura

Tšistjakov on Sputnik Nižni Tagilin kasvatti. Hän siirtyi juniorina sittemmin Traktor Tšeljabinskiin, josta Tšistjakov siirtyi kesken kauden 2016–2017 Salavat Julajev Ufaan. Kaudella 2017–2018 hän debytoi Tolpar Ufan joukkueessa Venäjän nuorten sarja MHL:ssä.

Nashville Predators varasi Tšistjakovin neljännellä kierroksella 117. pelaajana NHL:n varaustilaisuudessa 2019. Kauden 2019–2020 hän pelasi kokonaan MHL:ssä, jossa hänen seuransa vaihtui kesken kauden Tolpar Ufasta Omskije Jastrebyyn. Kaudella 2020–2021 Tšistjakov debytoi Avangard Omskin KHL-joukkueessa. Hän teki KHL-debyyttinsä 25. syyskuuta 2020 Kunlun Red Staria vastaan. Tšistjakov sai ottelussa jääaikaa 16.15 minuuttia ja hän keräsi teholukeman –1.

### Maajoukkueura

Tšistjakov pelasi alle 20-vuotiaiden MM-kilpailuissa vuonna 2021, jolloin hän toimi Venäjän varakapteenina. Valmennus valitsi Tšistjakovin joukkueensa turnauksen yhdeksi kolmesta parhaasta pelaajasta.

Tšistjakov pelasi myös alle 18-vuotiaiden MM-kilpailuissa vuonna 2019, jolloin hän voitti hopeaa. Tšistjakov toimi Venäjän varakapteenina. Valmennus valitsi hänet joukkueensa turnauksen yhdeksi kolmesta parhaasta pelaajasta. Tšistjakov valittiin myös Yhdysvaltoja vastaan pelatun alkulohkon ottelun päätteeksi Venäjän ottelun parhaaksi pelaajaksi. Hän pelasi myös alle 18-vuotiaiden Hlinka Gretzky Cupissa vuonna 2018, jolloin Tšistjakov voitti pronssia. Hän pelasi samana vuonna myös World Junior A Challengessa, joka päättyi kultaan.

Venäjän A-maajoukkueessa Tšistjakov on pelannut neljä ottelua tehden yhden maalin. Hän pelasi kolme ensimmäistä A-maaotteluaan vuoden 2020 Karjala-turnauksessa, jonne Venäjä lähetti alle 20-vuotiaiden maajoukkuepelaajista kootun joukkueen. Tšistjakov teki näin ollen A-maajoukkuedebyyttinsä 5. marraskuuta 2020 Helsingin Hartwall Arenalla turnauksen isäntäjoukkue Suomea vastaan. Hänet merkittiin Venäjän kakkospuolustajapariin Šakir Muhamadullinin viereen. Tšistjakov sai ottelussa myös syöttöpisteen oltuaan kakkossyöttäjänä Jegor Afanasjevin tekemään ylivoimamaaliin.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | Tolpar Ufa | MHL | 16 | 1 | 4 | 5 | 18 | 3 | 0 | 1 | 1 | 0 |
| 2018–2019 | Tolpar Ufa | MHL | 32 | 1 | 10 | 11 | 20 | 7 | 0 | 1 | 1 | 29 | U18 | 7 | 2 | 0 | 2 | 2 |
| 2019–2020 | Tolpar Ufa | MHL | 16 | 3 | 8 | 11 | 31 | – | – | – | – | – |
|  | Omskije Jastreby | MHL | 11 | 1 | 9 | 10 | 2 | 4 | 0 | 1 | 1 | 0 |
| 2020–2021 | Avangard Omsk | KHL |  |  |  |  |  |  |  |  |  |  | JMM | 7 | 0 | 3 | 3 | 2 |
| 3 kautta | yhteensä | MHL | 75 | 6 | 31 | 37 | 71 | 14 | 0 | 3 | 3 | 29 |

Lähteet
-------

* Semjon Tšistjakov The Internet Hockey Databasessa (englanniksi)
* Semjon Tšistjakov Eurohockey-sivustolla (englanniksi)
* Semjon Tšistjakov *Elite Prospects*. Everysport Media Group AB.  (englanniksi)

### Viitteet

1. ↑  Semen Chistyakov (@chizi\_15) • Instagram photos and videos
2. 1 2 3 4 5 6  Semjon Tšistjakov *Elite Prospects*. Everysport Media Group AB.  (englanniksi)
3. ↑  Game summary: Avangard - Kunlun RS *khl.ru*.  25.9.2020. KHL. Viitattu 12.1.2021. (englanniksi)
4. ↑  BEST PLAYER OF THE GAME SELECTED BY THE TEAM (pdf) *iihf.com*.  28.4.2019. IIHF. Viitattu 12.1.2021. (englanniksi)
5. ↑  Game Summaries *hockeycanada.ca*.  15.12.2019. Hockey Canada. Viitattu 12.1.2021. (englanniksi)
6. ↑  RUS - FIN (Line Up) *stats.swehockey.se*.  5.11.2020. Svenska Ishockeyförbundet. Viitattu 12.1.2021. (englanniksi)
7. ↑  RUS - FIN (6-2) *stats.swehockey.se*.  5.11.2020. Svenska Ishockeyförbundet. Viitattu 12.1.2021. (englanniksi)